b'\n_START_ARTICLE_\nUtamaro\n_START_PARAGRAPH_\nKitagava Utamaras (jap. \xe5\x96\x9c\xe5\xa4\x9a\xe5\xb7\x9d \xe6\xad\x8c\xe9\xba\xbf, apie 1753\xe2\x80\x931806 m. spalio 31 d.) \xe2\x88\x92 japon\xc5\xb3 ukiyo-e dailininkas, vienas \xc5\xbeymiausi\xc5\xb3 \xc5\xa1io \xc5\xbeanro meninink\xc5\xb3. Jo k\xc5\xabrybai b\xc5\xabdingas d\xc4\x97mesys moter\xc5\xb3 vaizdavimui.\n_START_SECTION_\nBiografija\n_START_PARAGRAPH_\nUtamaras (tikr. I\xc4\x8ditaras Kitagava) gim\xc4\x97 apie 1753 m. tikriausiai Edo mieste (dabartinis Tokijas) ar netoli jo. Beveik nieko ne\xc5\xbeinoma apie jo gyvenim\xc4\x85. Jis tikriausiai nuolat gyveno Edo, tikriausiai buvo ved\xc4\x99s, ne\xc5\xbeinomi jo vaikai. Utamaras Edo mieste gyveno pas kylant\xc4\xaf knyg\xc5\xb3 leid\xc4\x97j\xc4\x85 Tsutaja Juzaburo (mir\xc4\x99s 1797 m.). Japonijoje buvo \xc4\xafprasta ukiyo-e menininkams prisiimti pseudonimus. Karjeros prad\xc5\xbeioje jis publikavo grafik\xc4\x85 Tojoakio pseudonimu, i\xc5\xa1gars\xc4\x97j\xc4\x99s prisi\xc4\x97m\xc4\x97 Utamaro vard\xc4\x85. Dailininkai Torijama Sekien (1712\xe2\x88\x921788, pas kur\xc4\xaf tikriausiai Utamaras mok\xc4\x97si) ir Kacukava \xc5\xa0iun\xc5\xa1o (1726\xe2\x88\x921793) perdav\xc4\x97 jam ukiyo-e technikos paslaptis, kurias i\xc5\xa1moko i\xc5\xa1 Sudzukio Hanurobio (1725\xe2\x88\x921770). Iki 1791 m. Utamaras daugiausiai k\xc5\xabr\xc4\x97 iliustracijas knygoms, v\xc4\x97liau k\xc5\xabr\xc4\x97 pavieni\xc5\xb3 gra\xc5\xbei\xc5\xb3 moter\xc5\xb3 portretus. Jis atsisakin\xc4\x97jo kurti tuo metu populiari\xc5\xb3 Japonijos teatro aktori\xc5\xb3 portretus, nors tai buvo grei\xc4\x8diausias kelias \xc4\xaf populiarum\xc4\x85._NEWLINE_Utamaras apie 1790 m. tapo garsiausiu ukiyo-e k\xc5\xabr\xc4\x97ju Japonijoje, nebijojo kurti karikat\xc5\xabros bruo\xc5\xbe\xc5\xb3 turin\xc4\x8di\xc5\xb3 k\xc5\xabrini\xc5\xb3, \xc4\xafskaitant pasi\xc5\xa1aipymus i\xc5\xa1 religijos. Ta\xc4\x8diau 1804 m. sukurti satyriniai k\xc5\xabriniai \xe2\x88\x92 praeities garsaus Japonijos karo vado Tojotomi Hidejo\xc5\xa1i (1536\xe2\x88\x921598) \xc5\xbemonos ir sugyventini\xc5\xb3 portretai \xe2\x88\x92 patrauk\xc4\x97 vald\xc5\xbeios d\xc4\x97mes\xc4\xaf ir buvo \xc4\xafvertinti kaip puolimas prie\xc5\xa1 \xc5\xa1iog\xc5\xabnat\xc4\x85. Dailininkas buvo apkaltintas \xc4\xaf\xc5\xbeeid\xc4\x99s Tojotomio Hidejo\xc5\xa1io orum\xc4\x85, buvo suimtas, tikriausiai kalintas. Jam buvo skirta 50 dien\xc5\xb3 bausm\xc4\x97 suri\xc5\xa1tomis rankomis. \xc5\xa0i\xc5\xb3 \xc4\xafvyki\xc5\xb3 dailininkas buvo emoci\xc5\xa1kai palau\xc5\xbetas. Utamaras mir\xc4\x97 1806 m. spalio 31 d. Edo mieste. Geriausiai \xc5\xbeinomos yra jo estamp\xc5\xb3 serijos Fu nins\xc5\x8dgaku jittai (De\xc5\xa1imt moters veido i\xc5\xa1rai\xc5\xa1k\xc5\xb3 studij\xc5\xb3), Seir\xc5\x8d j\xc5\xabni-toki (Dvylika valand\xc5\xb3 malonum\xc5\xb3 kvartale), Seir\xc5\x8d nanakomachi (Septynios malonum\xc5\xb3 kvartalo gra\xc5\xbeuol\xc4\x97s), Kasen koi no fu (Mylin\xc4\x8dios moterys). Utamaro estampai padar\xc4\x97 \xc4\xaftakos XIX a. pranc\xc5\xabz\xc5\xb3 impresionistams. 1891 m. buvo publikuota Edmono Gonk\xc5\xabro para\xc5\xa1yta Utamaro biografija ir k\xc5\xabrybos ap\xc5\xbevalga pranc\xc5\xabz\xc5\xb3 kalba.'